b'\n_START_ARTICLE_\nMuzej na prostem\n_START_PARAGRAPH_\nMuzej na prostem je posebna oblika muzeja, katero poznajo \xc5\xa1e pod druga\xc4\x8dnimi poimenovanji, kot etnopark, ekomuzej in zlasti v strokovnih krogih skansen.\n_START_SECTION_\nRazvoj muzeja\n_START_PARAGRAPH_\nZa\xc4\x8detek tovrstnih muzejev sega v leto 1891, ko je Artur Hazelius prestavil na polotok Djurgarden v Stockholmu ve\xc4\x8d lesenih stavb z ju\xc5\xbene \xc5\xa0vedske in jih zdru\xc5\xbeil v muzejsko naselje, ki je dobilo ime po tamkaj\xc5\xa1njem ledinskem imenu Skansen. Zamisel o izgradnji muzejev na prostem se je iz \xc5\xa0vedske hitro raz\xc5\xa1irila po Skandinaviji, kasneje pa v druga podro\xc4\x8dja Evrope in ostalega Sveta. \xc5\xbde v prvi polovici 20. stoletja je bilo v Evropi odprtih slede\xc4\x8de \xc5\xa1tevilo tovrstnih muzejev; Norve\xc5\xa1ka 27, \xc5\xa0vedska 24, Finska 32, Danska 7, Nem\xc4\x8dija 2. Po drugi svetovni vojni pa so se tovrstni muzeji odpirali tudi drugod po Evropi, najve\xc4\x8djo popularnost pa so do\xc5\xbeiveli v severni Ameriki. Z veliko zamudo in muko jih sedaj odpiramo tudi v Sloveniji. Tovrstni muzeji so zelo razli\xc4\x8dni, tako po velikosti kot po vsebinski usmeritvi.\n_START_SECTION_\nMuzeji na prostem v na\xc5\xa1i sose\xc5\xa1\xc4\x8dini\n_START_PARAGRAPH_\nNam najbli\xc5\xbeji je Gospa sveta pri Celovcu, nato Stuebing pri Gradcu, Weinvirtler v Niedersultzu v Avstriji, Zalaegerszeg na Mad\xc5\xbearskem ter Staro selo v Kumrovcu na Hrva\xc5\xa1kem. V Mediteranskem podro\xc4\x8dju tak\xc5\xa1nih muzejev nimajo. Celotno Sredozemlje ne premore niti enega.\n_START_SECTION_\nKdaj je potreben tak\xc5\xa1en muzej\n_START_PARAGRAPH_\nKadar gradbeni\xc5\xa1tvo posega po vse ve\xc4\x8djih povr\xc5\xa1inah pode\xc5\xbeelja in uni\xc4\x8duje njegovo strukturo in kulturo, v\xc4\x8dasih je to bila industrija, danes so to satelitska naselja okoli ve\xc4\x8djih mest. Tako izginja kulturna identiteta krajev, \xc5\xa1ege in obi\xc4\x8daji ter stara bivalna kultura. Dolo\xc4\x8dene vredne objekte je zato potrebno demontirati in ponovno sestaviti z vsemi vsebinami v muzeju na prostem.'